Det kan være svært at huske alle rutinerne, når den seneste køretime fandt sted før nytår, men Ida Lygtved Jensen får sat nøglen i tændingen og bilen i bakgear. - Det er dejligt, at det begynder at åbne igen, så man kan få sit kørekort i hus, siger Ida Lygtved Jensen, som er ved at tage kørekort hos Nørgårds Køreskole i Kaas. Køreskolerne har ligesom blandt andre frisører og tatovører været lukket ned siden 21. december, og eleverne har heller ikke haft mulighed for at gå til teori- eller køreprøver. Derfor står mange nu i en situation, hvor de først kan få deres kørekort flere måneder senere, end de havde regnet med. - Det er selvfølgelig lidt irriterende, når ens venner allerede har fået det, men man skal tage det som det kommer for tiden, siger Ida Lygtved Jensen. Stor arbejdspukkel venter Fra tirsdag må eleverne igen sætte sig på førersædet i skolevognene, hvor der i forbindelse med genåbningen er krav om coronapas og brug af mundbind. Tre en halv måneds nedlukning betyder, at kørelærerne nu går en travl tid i møde. - Puklen er stor. Den er meget stor. Før nedlukningen var der lidt luft imellem køretimerne. Nu er det mere sammenhængende, hvor vi kører næsten lige op ad hinanden, siger kørelærer Torben Nørgaard Jensen fra Nørgårds Køreskole. - I modsætning til frisører, som bare klipper 10 centimeter af og så er inde i rytmen igen, så har vi en kæmpe pukkel, vi skal have afviklet. Vi havde også en stor pukkel op til nedlukningen før jul, så det kræver, at vi i samarbejde med politiet kan få det til at spille, så eleverne kan komme op til køreprøve, siger Keld Kortegaard fra Kelds Køreskole i Nykøbing. Ida Lygtved Jensen ved endnu ikke, hvornår hun kan få tid til en køreprøve, men selvom hun efterhånden har ventet længe på at få sit kørekort, så er tålmodigheden ikke helt opbrugt endnu. - Det er sådan, det er. Det har jeg det fint med, bare jeg får kørekortet, siger hun.

Opsummering:
Køreskolerne har været omfattet af de seneste måneders coronanedlukning, men tirsdag måtte eleverne igen sætte sig bag rattet med deres kørelærer ved siden af.